b'\n_START_ARTICLE_\nSankanje na Zimskih olimpijskih igrah 2010 - mo\xc5\xa1ki enosed\n_START_SECTION_\nProga\n_START_PARAGRAPH_\nTekmovanje v mo\xc5\xa1kem enosedu na Zimskih olimpijskih igrah 2010 je potekalo v sanka\xc5\xa1kem centru Whistler Sliding Centre v Whistlerju, Britanska Kolumbija, Kanada. Progo so gradili med letoma 2005 in 2008, postala je 15. proga na svetu z dovoljenjem za organizacijo tekmovanj na najvi\xc5\xa1ji ravni. Kot tako sta jo marca 2008 certificirali Mednarodna sanka\xc5\xa1ka zveza (FIL) in Mednarodna zveza za bob in skeleton (FIBT), potem ko se je v procesu homologacije po progi spustilo ve\xc4\x8d kot sto tekmovalcev. Za tekmovalce je bila to tudi prva prilo\xc5\xbenost, da so se spoznali s progo in da so pri\xc4\x8deli preu\xc4\x8devati strategije, kako se spopasti z njo. Kanadski tekmovalci so upali, ker so progo odprli dve leti pred igrami, da bodo ves ta \xc4\x8das na njej trenirali in imeli zato bolj\xc5\xa1e mo\xc5\xbenosti za uspeh na igrah. Proga je hitro pridobila sloves najhitrej\xc5\xa1e na svetu, tekmovalci so na njej dosegali tudi hitrosti \xc4\x8dez 150 km/h.\n_START_SECTION_\nPravila\n_START_PARAGRAPH_\nPravila olimpijskih sanka\xc5\xa1kih tekmovanj postavljata Mednarodna sanka\xc5\xa1ka zveza (FIL) in Mednarodni olimpijski komite (MOK). Obe instituciji odgovornost nadzora upo\xc5\xa1tevanja ali neupo\xc5\xa1tevanja pravil prelo\xc5\xbeita na skupino 5 oseb. To skupino sestavljajo: tehni\xc4\x8dni delegat, trije \xc4\x8dlani \xc5\xbeirije (vsi iz razli\xc4\x8dnih dr\xc5\xbeav) in mednarodni sodnik. Njihove odlo\xc4\x8ditve \xc5\xa1\xc4\x8diti predsednik tekme, ki nosi celotno odgovornost za vodenje tekmovanja. Predsedniku pomagata startni sodnik, ki koordinira startno obmo\xc4\x8dje, in sodnik v cilju, ki koordinira obmo\xc4\x8dje izteka proge. Predsedniku pomaga \xc5\xa1e vodja proge, ki skrbi za stanje proge in njeno vzdr\xc5\xbeevanje. Po pravilih imajo tekmovalci pravico do vsaj petih uradnih treningov na progi, v dneh pred tekmovanjem. Tekmovanje sestoji iz \xc5\xa1tirih vo\xc5\xbeenj. Tekmovalci svojo vo\xc5\xbenjo pri\xc4\x8dnejo s sankami v startnem bloku. V startnem obmo\xc4\x8dju se smejo z rokami porivati naprej, po koncu startnega obmo\xc4\x8dja le\xc5\xbeijo na sankah na hrbtu in smejo sani le usmerjati ali zavirati. Na koncu tekmovalci razvrstijo po \xc4\x8dasu, ki so ga potrebovali za celotno progo, od starta do cilja.\n_START_SECTION_\nSmrtna \xc5\xbertev\n_START_PARAGRAPH_\nSanka\xc5\xa1ki center v Whistlerju velja za najhitrej\xc5\xa1o progo na svetu in ima tudi status najnevarnej\xc5\xa1e proge na planetu. Pred igrami je ve\xc4\x8d reprezentanc izrazilo skrbi glede varnosti tekmovalcev.  Govornik za FIL je tako 12. februarja zagotovil, da so dotlej vsi tekmovalci na progi opravili \xc5\xbee ve\xc4\x8d kot 2500 vo\xc5\xbeenj in da je odstotek nesre\xc4\x8d zna\xc5\xa1al manj kot 3%. Teden pred nesre\xc4\x8do so tekmovalci vseeno opozarjali na velikanske hitrosti in tehni\xc4\x8dno zahtevnost ve\xc4\x8d kot 1400 m dolge proge.  Med trening vo\xc5\xbenjami pred igrami se je na stezi pripetilo nekaj manj\xc5\xa1ih nesre\xc4\x8d. _NEWLINE_Med trening vo\xc5\xbenjo 12. februarja 2010 se je gruzinski sanka\xc4\x8d Nodar Kumarita\xc5\xa1vili smrtno ponesre\xc4\x8dil. Kumarita\xc5\xa1vili je pri hitrostih ve\xc4\x8d kot 144,3 km/h izgubil nadzor nad sankami in zletel v stranski del 16. ovinka, od koder ga je katapultiralo v neza\xc5\xa1\xc4\x8diten jekleni podporni steber.  FIL je po nesre\xc4\x8di nemudoma sklical posvetovalni sestanek in vse nadaljnje trening vo\xc5\xbenje, predvidene za tisti dan, so odpovedali. _NEWLINE_\xc5\xa0e isti dan so odprli preiskavo o nesre\xc4\x8di, v kateri so pri\xc5\xa1li do zaklju\xc4\x8dka, da nesre\xc4\x8de niso zakrivile napake v progi. Kot varnostni ukrep so ob koncu 16. ovinka vseeno dvignili zid (in s tem pokrili neza\xc5\xa1\xc4\x8ditene jeklene stebre) ter spremenili ledeni progil.  Prav tako so javnosti FIL, Mednarodni olimpijski komite (MOK) in organizacijski komite iger Vancouver Organizing Committee (VANOC) izdali skupno izjavo.  V primer so se kasneje spustili tudi v pisarni mrli\xc5\xa1kega oglednika Britanske Kolumbije. Tam so kot uradni vzrok nesre\xc4\x8de izpostavili pozen sanka\xc4\x8dev izhod iz 15. ovinka, \xc4\x8desar v 16. ovinku ni popravil. _NEWLINE_Zaradi nesre\xc4\x8de so organizatorji spremenili ledeni profil in skupno postavili 30 m dodatnega zidu ob izhodu iz 16. ovinka.  Prav tako so start mo\xc5\xa1kega enoseda prestavili na to\xc4\x8dko, ki je bila predvidena za start \xc5\xbeenskega enoseda in mo\xc5\xa1kega dvoseda.  Kumarita\xc5\xa1vili je postal prvi olimpijski tekmovalec, ki se je smrtno ponesre\xc4\x8dil na Zimskih olimpijskih igrah po letu 1992.  V zgodovino se je zapisal tudi kot prvi smrtno ponesre\xc4\x8deni sanka\xc4\x8d po britanskem tekmovalcu Kazimierzu Kay-Skrzypeskim, ki je umrl na treningu pred Zimskimi olimpijskimi igrami 1964 v avstrijskem Innsbrucku.  Prav tako je postal prvi smrtno ponesre\xc4\x8deni sanka\xc4\x8d po 10. decembru 1975. _NEWLINE_Generalni sekretar FIL-a Svein Romstad je 14. februarja 2010 v intervjuju priznal, da zaradi Kumarita\xc5\xa1vilijeve smrti na zvezi razmi\xc5\xa1ljajo o odpovedi nadaljnjih sanka\xc5\xa1kih tekmovanj na igrah.  Med drugim je izjavil, da je\xc2\xa0\xc2\xbb... [Kumarita\xc5\xa1vili] napravil napako,\xc2\xab\xc2\xa0a je obenem zatrdil, da je\xc2\xa0\xc2\xbb... vsakr\xc5\xa1na smrtna \xc5\xbertev nedopustna.\xc2\xab\xc2\xa0 Povedal je tudi, da so bolj kot zaradi funkcionalnosti startne to\xc4\x8dke zni\xc5\xbeali\xc2\xa0\xc2\xbb... predvsem iz psiholo\xc5\xa1kih razlogov.\xc2\xab\xc2\xa0 FIL se je zaradi Kumarita\xc5\xa1vilijeve smrti tudi zavzel, da bo skupaj z organizatorji Zimskih olimpijskih iger 2014 v ruskem So\xc4\x8diju posku\xc5\xa1al tamkaj\xc5\xa1njo progo napraviti po\xc4\x8dasnej\xc5\xa1o. _NEWLINE_Kljub vsem spremembam na progi in veselju zmagovalnih tekmovalcev je celotno sanka\xc5\xa1ko tekmovanje zasen\xc4\x8dila Kumarita\xc5\xa1vilijeva smrt. Nekateri tekmovalci so dejali, da jih je med vo\xc5\xbenjami strah, in so prikimavajo\xc4\x8de sprejeli spremembe na progi. Spet drugi so kritizirali spremembe, ki naj bi dale prednost mo\xc4\x8dnej\xc5\xa1im starterjem, med katere sodijo nem\xc5\xa1ki tekmovalci, v primerjavi s \xc5\xa1ibkej\xc5\xa1imi starterji, ki bi imeli ve\xc4\x8d od dalj\xc5\xa1e proge. _NEWLINE_Mnogi mediji so spremembe pozdravili predvsem po zaklju\xc4\x8dku treninga mo\xc5\xa1kega dvoseda. Avstrijca Tobiasa in Markusa Schiegla je namre\xc4\x8d s sani vrglo ravno v 16. ovinku, ki se je izkazal za usodnega.  Avstrijca se v nesre\xc4\x8di nista po\xc5\xa1kodovala.  Med desetimi pravimi tekmovalnimi vo\xc5\xbenjami (\xc5\xa1tirimi v mo\xc5\xa1kem enosedu, \xc5\xa1tirimi v \xc5\xbeenskem enosedu in dveh v dvosedu) je sicer nesre\xc4\x8do do\xc5\xbeivela le romunska tekmovalka Mihaela Chiras, med drugo vo\xc5\xbenjo \xc5\xbeenskega enoseda. _NEWLINE_FIL je svoje poro\xc4\x8dilo o Kumarita\xc5\xa1vilijevi smrti objavila po sestanku \xc5\xa1portnih in tehni\xc4\x8dnih komisij v St. Leonhardu, Avstrija, ki je potekal med 9. in 11. aprilom 2010.  Poro\xc4\x8dilo sta pripravila Romstad in Ameri\xc4\x8danka Claire DelNegro, podpredsednica dela zveze, odgovornega za umetne proge.'